b'\n_START_ARTICLE_\nCombinaci\xc3\xb3 de fonts d\xe2\x80\x99energia\n_START_PARAGRAPH_\nLa combinaci\xc3\xb3 de fonts d\'energia o combinaci\xc3\xb3 energ\xc3\xa8tica, o mix energ\xc3\xa8tic, terme molt freq\xc3\xbcent a l\'\xc3\xa0mbit de l\'energia i l\'economia per enginyers i juristes (aquest darrer \xc3\xa9s considerat un anglicisme incorrecte per alguns ling\xc3\xbcistes), \xc3\xa9s la "recepta" que indica de quin origen prov\xc3\xa9 l\'energia prim\xc3\xa0ria d\'un pa\xc3\xads o comunitat, \xc3\xa9s a dir, quines s\xc3\xb3n les seves fonts i quin pes t\xc3\xa9 cadascuna d\'elles. Aquesta ponderaci\xc3\xb3 es pot fer en valors relatius (percentatge, fraccions) o absoluts, i sol fer refer\xc3\xa8ncia als watts consumits durant un per\xc3\xadode, per exemple un any. _NEWLINE_Actualment se solen considerar els blocs d\'energia t\xc3\xa8rmica (que prov\xc3\xa9 de centrals t\xc3\xa8rmiques amb cogeneraci\xc3\xb3 o no, que cremen combustibles f\xc3\xb2ssils), energia nuclear (centrals nuclears) i energies renovables, que inclouen l\'energia hidr\xc3\xa0ulica, l\'e\xc3\xb2lica, la solar i la geot\xc3\xa8rmica. \xc3\x89s \xc3\xbatil per a con\xc3\xa8ixer, per exemple, les emissions de di\xc3\xb2xid de carboni o els residus radioactius que genera l\'\xc3\xbas de l\'electricitat. Dep\xc3\xa8n de cada pa\xc3\xads, per exemple a Isl\xc3\xa0ndia la combinaci\xc3\xb3 est\xc3\xa0 formada sobretot per energia geot\xc3\xa8rmica i hidr\xc3\xa0ulica mentre que a Fran\xc3\xa7a la font dominant \xc3\xa9s la nuclear._NEWLINE_Se sol expressar en percentatges de cada tipus de font d\'energia prim\xc3\xa0ria d\'una comunitat (d\'un pa\xc3\xads, del m\xc3\xb3n, etc.), un exemple seria "40% de nuclear, 30% de t\xc3\xa8rmica, 20% d\'hidr\xc3\xa0ulica i 10% de renovables". La intensitat de carbonitzaci\xc3\xb3 d\'un vehicle el\xc3\xa8ctric, per exemple, \xc3\xa9s major com m\xc3\xa9s proporci\xc3\xb3 d\'energia t\xc3\xa8rmica (electricitat obtinguda cremant carb\xc3\xb3, gas natural, petroli, etc. en una central t\xc3\xa8rmica) hi hagi en la combinaci\xc3\xb3 energ\xc3\xa8tica, (m\xc3\xa9s alta si hi ha un 50% de t\xc3\xa8rmica que si \xc3\xa9s un 30% del total, per exemple) que \xc3\xa9s diferent a cada pa\xc3\xads i que en un mateix pa\xc3\xads pot canviar quan, per exemple, s\'hi obre o es tanca una central nuclear o una t\xc3\xa8rmica.'